Diari Oficial de la Generalitat Valenciana


Sumari del DOGV 3743, del 05-05-2000 (2000/3171)

ORDRE de 12 d'abril de 2000, de la Conselleria de Benestar Social, per la qual es regulen i es convoquen ajudes per a la millora de les condicions d'Accessibilitat al Medi Físic, a través de l'eliminació de barreres arquitectòniques, urbanístiques i de la comunicació per a l'any 2000.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3743

Data del DOGV
:   05-05-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/3171


Data del document
:   12-04-2000

Organisme emissor
:   Conselleria de Benestar Social

Tipus de document
:   Ordre

Descriptors 

:   * suport econòmic
    * discapacitat
    * mitjans per a discapacitats
    * ajuda pública

ORDRE de 12 d'abril de 2000, de la Conselleria de Benestar Social, per la qual es regulen i es convoquen ajudes per a la millora de les condicions d'Accessibilitat al Medi Físic, a través de l'eliminació de barreres arquitectòniques, urbanístiques i de la comunicació per a l'any 2000. [2000/X3171]
  
L'accessibilitat és actualment un dels reptes amb què s'enfronta la societat. Accessibilitat integral que comporta l'eliminació de les barreres arquitectòniques, urbanístiques, del transport i de la comunicació, i que convertisca les ciutats de hui en llocs habitables per a tots els seus ciutadans.
  
El repte consisteix a abordar una arquitectura, un urbanisme accessibles amb caràcter generalitzat, un transport i una comunicació a l'abast de tots.
  
En la consecució d'aquest repte influeixen els avanços tecnològics; el compromís decidit del sector públic i privat; els agents socials i les associacions d'afectats; l'existència d'una normativa reguladora i la imprescindible sensibilització dels professionals de l'arquitectura i enginyeria i de la població general:
  
En aquesta línia s'emmarca aquesta ordre com a mesura per a potenciar la consecució de l'accessibilitat a la Comunitat Valenciana, a través d'ajudes econòmiques que la Conselleria de Benestar Social concedeix amb aquesta finalitat.
  
Per això, i en virtut de les facultats atribuïdes pel Decret 127/1999, de 17 de setembre, del Govern Valencià, pel qual s'aprova el Reglament Orgànic i Funcional de la Conselleria de Benestar Social, i l'Ordre de 7 de febrer de 2000, de la Conselleria de Benestar Social, per la qual es desenvolupa l'esmentat decret
  
ORDENE
  
Títol I
  
Ajudes i subvencions
  
Article 1. Objecte
  
Aquesta ordre té com a objecte la convocatòria d'ajudes per a contribuir al finançament de les despeses derivades de l'eliminació de barreres arquitectòniques, urbanístiques i de la comunicació que faciliten l'accessibilitat als espais i edificis públics a totes les persones.
  
Article 2. Àmbit
  
L'eliminació de barreres fa referència als següents àmbits:
  
1. Urbanístic: vies, espais, jardins i elements d'ús públic. Les condicions d'accessibilitat urbanístiques a què han de sotmetre's estan regulades en l'article 3 del Decret 193/1988, del Govern Valencià, pel qual s'aproven les Normes per a l'Accessibilitat i Eliminació de Barreres Arquitectòniques, i els paràmetres que permeten el seu compliment es detallen en l'annex I del mateix decret.
  
2. Arquitectònic: edificis de titularitat pública o privada destinats a una activitat de pública concurrència. Les condicions d'accessibilitat arquitectònica que han de concórrer en aquests edificis queden recollides en l'article 4 del Decret 193/1988, del Govern Valencià, pel qual s'aproven les Normes per a l'Accessibilitat i Eliminació de Barreres Arquitectòniques que, en l'annex II, reflecteix els paràmetres per què es regeix el seu compliment.
  
3. De la comunicació: establiment de mecanismes i alternatives tècniques que facen accessibles els sistemes de comunicació i senyalització en els àmbits primer i segon.
  
L'adaptació dels espais i edificis pot portar-se a terme a través d'obres que reformen l'existent o mitjançant equipaments que, millorant les infraestructures, faciliten el seu ús.
  
Els plans especials d'actuació per a l'accessibilitat en els municipis es refereixen a l'elaboració d'estudis que posen de manifest les necessitats d'actuacions orientades a l'eliminació de barreres en el viari urbà i en edificis públics, aportant-hi solucions.
  
Article 3. Sol·licitants
  
Podran beneficiar-se d'aquestes ajudes les entitats públiques, les persones físiques i les persones jurídiques de caràcter privat (amb finalitat de lucre o sense) que desitgen portar a terme eliminació de barreres en els àmbits reflectits en l'article anterior.
  
Les ajudes per a l'elaboració de plans d'actuació s'adrecen exclusivamednt a corporacions locals.
  
Article 4. Obligacions dels beneficiaris
  
1. Atendre els requeriments de l'òrgan competent en matèria d'accessibilitat en la satisfacció de la demanda de serveis, respectant sempre les característiques de l'entitat i l'adequada qualitat d'aquests.
  
2. Començar les obres en el termini màxim de dos mesos comptadors a partir de la notificació de la concessió de l'ajuda, i dins d'aquest termini presentar:
  
a) Contracte d'adjudicació d'obres.
  
b) Programa d'actuació que garantisca l'execució de les obres en l'exercici per al qual es concedeix la subvenció.
  
3. Assumir l'aportació econòmica per la diferència entre l'import de la concessió i el cost total de la inversió per a la qual se sol·licita la subvenció, de manera que es garantisca l'execució de l'obra i les variacions pressupostàries, si s'originen, en la seua execució. L'esmentada aportació haurà d'acreditar-se en el termini dels 30 dies següents a la notificació de la resolució mitjançant certificat de l'acord adoptat per l'òrgan competent de l'entitat pública o privada cofinançadora, comprometent per a l'exercici vigent el crèdit necessari. En cas de despesa plurianual, l'entitat titular haurà d'aportar l'aprovació de l'esmentada despesa plurianual i la seua qualificació com a despesa obligatòria. Si es tractara de persones físiques, formalitzaran aquest compromís per escrit.
  
4. Mantenir l'adaptació realitzada en adequades condicions per un període mínim de 10 anys.
  
5. Realitzar les obres d'adaptació d'acord amb allò que s'ha estipulat en el Decret 193/1988, de 12 de desembre, del Govern Valencià.
  
6. Sotmetre's a les actuacions de control financer que escauen a la Intervenció General o a altres òrgans o institucions de la Generalitat Valenciana en relació amb la subvenció.
  
7. Acreditar, abans del cobrament, que es troben al corrent en les seues obligacions tributàries i amb la Seguretat Social en la forma prevista per l'Ordre de 30 de maig de 1996, de la Conselleria d'Economia i Hisenda, sobre justificació del compliment d'obligacions tributàries i amb la Seguretat Social pels beneficiaris de subvencions concedides a càrrec dels pressupostos de la Generalitat Valenciana (DOGV núm. 2.275, de 21 de juny de 1996).
  
Article 5. Prioritats
  
S'estableixen les següents prioritats:
  
a) Per raó de l'àmbit:
  
Prioritat 1. Projectes globals que signifiquen millores en l'accessibilitat d'edificis, inclosos els seus accessos, i espais urbanístics circumdants.
  
Prioritat 2. Adequació d'edificis de pública concurrència.
  
Prioritat 3. Adequació d'espais urbanístics d'ús públic.
  
b) Per raó de la titularitat:
  
Prioritat 1. Persones físiques i jurídiques de caràcter privat.
  
Prioritat 2. Entitats públiques. Entre les entitats públiques, hi tindran preferència les que tinguen un pla integral d'actuació per a l'eliminació de barreres i, alhora, una partida pressupostària amb aquest fi.
  
c) Per raó de les característiques de l'edifici objecte d'adaptació, es prioritzen els locals destinats a l'oci, a la cultura i als esports, amb majors possibilitats d'utilització i major rendibilitat social.
  
Article 6. Formalització
  
Les ajudes podran revestir la forma de subvenció o de conveni de cooperació. En el cas que aquestes tinguen caràcter plurianual, quedaran condicionades a l'existència de crèdit adequat i suficient en els exercicis futurs.
  
En el supòsit que les esmentades ajudes revestisquen la forma de conveni que supose l'acabament convencional del procediment, s'hi seguirà el que disposa l'article 54.bis del Text Refós de la Llei d'Hisenda Pública de la Generalitat Valenciana.
  
Article 7. Exclusions i denegacions
  
Queden expressament exclosos d'aquesta convocatòria:
  
1. Edificis i espais de titularitat pública dependents de les administracions central i autonòmica.
  
2. Edificis corresponents a centres que han de regir-se pel Decret 40/1990, de 26 de febrer, del Govern Valencià, sobre Registre, Autorització i Acreditació dels Serveis Socials a la Comunitat Valenciana.
  
3. Actuacions realitzades amb anterioritat a la publicació d'aquesta ordre.
  
4. Edificis i espais urbanístics que per la seua època de construcció estaven obligats al compliment del Decret 193/1988. A aquest efecte, s'assenyala l'1 de maig de 1989 com a data límit d'acabament de les obres de l'edifici l'adaptació de les quals pretenga acollir-se a aquesta convocatòria.
  
5. Conceptes que per la seua naturalesa puguen ser objecte d'atenció d'altres organismes públics.
  
6. Conceptes no inclosos en aquesta ordre, per la qual cosa queden excloses les partides que signifiquen millores i ampliació de l'existent que no estiguen estretament vinculats a l'accessibilitat.
  
7. Projectes parcials de reforma que no garantisquen l'accessibilitat a tot l'edifici, fins i tot a les zones que no estiguen afectades pel projecte, o adquisició d'equipament per a edificis o espais que no reunisquen tots els requisits d'accessibilitat. Així mateix, queden excloses les adaptacions en jardins o vies públiques que no garantisquen una continuïtat en l'itinerari o que no garantisquen que l'adequació projectada siga la més convenient.
  
8. Centres escolars en els quals s'impartisca ensenyament reglat.
  
Títol II
  
Procediment
  
Capítol I
  
Iniciació del procediment
  
Article 8. Instància i documentació
  
La sol·licitud, d'acord amb l'annex I, firmada per l'interessat o pel representant de l'entitat, anirà acompanyada de la següent documentació:
  
1. Declaració jurada o certificat del representant de l'entitat en què conste:
  
a) Que les obres d'adaptació no estan realitzades en la data de la publicació d'aquesta ordre i/o que l'equipament no ha sigut adquirit.
  
b) Data en què van finalitzar les obres de l'edifici i/o va ser realitzada la urbanització per a l'adaptació de la qual se sol·licita l'ajuda.
  
2. Llicència d'activitat, si calia.
  
3. Acord de la corporació local u òrgan competent pel qual s'aprova:
  
a) El projecte per a portar a terme les reformes objecte de subvenció o l'adquisició de l'equipament.
  
b) Sol·licitar ajuda a la Conselleria de Benestar Social per a aquesta finalitat.
  
4. Nota simple acreditativa del Registre de la Propietat del domini i la resta de drets reals sobre l'immoble objecte de l'ajuda.
  
5. En el cas de reformes:
  
5.1. Projecte bàsic i d'execució compost com a mínim de la següent documentació:
  
a) Memòria descriptiva del centre i de l'actuació que es projecta, amb annexos a la memòria que justifiquen el compliment de la normativa vigent.
  
b) Plec de condicions amb inclusió de planning de temps (Gantt).
  
c) Pla d'emergència i evacuació.
  
d) Pressupost detallat amb desglossament de mesuraments.
  
e) Plans de l'estat actual, de les modificacions que es projecten que garantisquen el compliment de la normativa vigent i que no s'incorre en l'apartat 7 de l'article 7 d'aquesta ordre.
  
f) En actuacions urbanístiques, formalització de la Fitxa de Guals d'acord amb l'annex II.
  
g) En actuacions arquitectòniques, formalització de la Fitxa d'Edificació, segons annex III.
  
5.2. Justificant de ser propietari de l'edifici o, si no n'hi ha, autorització escrita del propietari o de l'òrgan de govern, si s'escau, en la qual conste l'autorització o l'acord per a realitzar les obres d'adaptació i el compromís de compliment de les obligacions assenyalades en aquesta ordre.
  
5.3. Documentació fotogràfica composta per fotografies i diapositives de la façana i de les zones que es modifiquen.
  
6. En el cas d'adquisició d'equipament, pressupost detallat de l'equipament objecte de sol·licitud, amb memòria justificativa de la necessitat.
  
7. Si el sol·licitant és una persona física casada i el bé l'objecte de l'ajuda pertany conjuntament als cònjuges, s'haurà d'acreditar per escrit el consentiment d'ambdós, així com el compromís d'assumir les obligacions imposades per aquesta ordre als beneficiaris de les subvencions.
  
8. Les sol·licituds relatives als plans especials d'actuació aniran acompanyades de:
  
a) Acord de la corporació local pel qual s'aprova la sol·licitud d'ajuda a la Conselleria de Benestar Social per a aquesta finalitat.
  
b) Pressupost del cost de l'elaboració del pla.
  
Article 9. Lloc de presentació
  
Les sol·licituds d'ajuda es presentaran, junt amb la documentació requerida, a la Direcció General d'Integració Social de Discapacitats, passeig de l'Albereda, número 16 de València, sense perjuí del que disposa l'article 38.4 de la Llei de Règim Jurídic de les Administracions Públiques i de Procediment Administratiu Comú.
  
Article 10. Terminis de presentació
  
El termini de presentació de les sol·licituds serà de 60 dies naturals, comptadors des de l'endemà de la publicació d'aquesta ordre en el Diari Oficial de la Generalitat Valenciana.
  
Capítol II
  
Tramitació, resolució i recursos
  
Article 11. Instrucció
  
Rebudes les sol·licituds, es procedirà a la seua verificació i en el cas que no reunisquen els requisits assenyalats en l'article 70 de la Llei de Règim Jurídic de les Administracions Públiques i del Procediment Administratiu Comú, o que no s'adjunte la documentació que d'acord amb aquesta ordre resulte exigible, es requerirà l'entitat interessada perquè, en el termini de 10 dies, esmene la falta o adjunte els documents preceptius, amb indicació que si així no ho fera, se li tindrà per desistit de la seua petició, amb resolució prèvia que haurà de ser dictada en els termes previstos en l'article 42, d'acord amb allò que s'ha disposat en l'article 71 de la Llei 4/1999, de modificació de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú, modificada per la Llei 4/1999.
  
L'òrgan competent per a la resolució de l'expedient, a la vista de la documentació existent en cada un d'aquests i de les obligacions que s'adquireixen per la concessió de l'ajuda, podrà demanar els informes d'organismes i entitats que estime oportú i efectuar les comprovacions que considere convenient sobre l'exactitud de tot això.
  
Quan l'objecte de la sol·licitud siga finançar obres, la memòria i/o projecte tècnic, se sotmetrà a informe de l'Àrea d'Infraestructures de la Conselleria de Benestar Social.
  
Article 12. Resolució
  
1. Es delega en el director general d'Integració de Discapacitats les resolucions de les peticions formulades a l'empara d'aquesta ordre.
  
2. El termini màxim per a tramitar i resoldre les sol·licituds serà de 6 mesos comptadors des de la data d'acabament del termini de presentació de sol·licituds fixat en aquesta ordre.
  
Si no recau resolució expressa en el termini, haurà d'entendre's desestimada la sol·licitud formulada per l'interessat als efectes previstos per l'article 43.3 de la Llei 4/1999, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Sense perjuí de l'anterior, l'esmentat sentit desestimatori del silenci administratiu no vincularà l'administració quan es dicte resolució expressa, posterior al venciment del termini, segons allò que s'ha previst en els artsicles 42.1 i 43.4 de la llei anteriorment citada.
  
3. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats nacionals o internacionals, superar el cost de l'activitat que ha de desenvolupar l'entitat beneficiària.
  
4. La concessió d'una subvenció a l'empara d'aquesta ordre no comporta cap obligació per a la Conselleria de Benestar Social d'adjudicar subvencions en les convocatòries corresponents als exercicis econòmics següents.
  
5. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
6. Podrà ser motiu de denegació de noves ajudes la incorrecta o la nul·la justificació d'ajudes d'exercicis anteriors.
  
7. La resolució es notificarà als interessats en els termes previstos en els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 13. Recursos
  
Contra les resolucions, expresses o presumptes, dictades pel director general d'Integració de Discapacitats, per delegació de la consellera de Benestar Social, es podrà interposar potestativament recurs de reposició, en el termini d'1 mes comptador des de l'endemà de la seua notificació si és expressa, i de 3 mesos si és presumpta, comptadors des del dia en què segons la normativa específica es produïsca la resolució presumpta, segons allò que s'ha establit en els articles 116 i 117 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé pot interposar-se directament recurs contenciós administratiu en la forma, en el termini i amb les condicions indicats en l'article 46 de la Llei 29/1998, de 13 de juliol, reguladora d'aquesta jurisdicció.
  
Títol III
  
Del pagament i la justificació de les subvencions
  
Article 14. Pagament i justificació de les ajudes
  
El pagament i justificació d'aquestes ajudes es realitzarà d'acord amb allò que s'ha estipulat en els següents articles.
  
Article 15. Ajudes per a equipament i plans especials d'actuació
  
Els pagaments s'efectuaran contra presentació de factures reglamentàries segons la normativa vigent (Reial Decret 2.402/1985, de 18 de desembre, pel qual es regula el deure d'expedició i entrega de factures per empresaris i professionals, BOE núm. 132 de 30.12.1985, modificat parcialment mitjançant el Reial Decret 80/1996, de 26 de gener), junt amb les seues còpies. Aquestes còpies seran compulsades pel departament corresponent i quedarà la factura original en poder del beneficiari. Les corporacions locals podran substituir la citada documentació per certificat expedit per l'interventor local en el qual consten les quantitats aplicades a fi de la subvenció amb detall exprés dels diferents conceptes subvencionats, de les unitats i dels imports parcials. Aquestes quantitats han de trobar-se, almenys, en situació «d'obligacions reconegudes» i així haurà de fer-se constar en el certificat.
  
Quan l'ajuda vaja destinada a l'elaboració del pla d'actuació es presentarà a més una còpia del treball realitzat que recollirà els aspectes assenyalats en l'article 2.
  
S'estableix el 30 de setembre de 2000 com a data límit de la presentació de justificants per a aquestes ajudes.
  
Article 16. Ajudes per a reforma
  
1. Els pagaments s'efectuaran contra certificat d'obra expedida per tècnic competent d'acord amb les condicions de finançament establit i de conformitat amb el projecte presentat. Aquests certificats es realitzaran d'acord amb el model oficial, i seran aprovades per òrgan competent per a la contractació de les obres subvencionades, i es presentaran en tres còpies.
  
2. El pagament d'aquestes ajudes exigeix el compliment de les obligacions assenyalades en l'article 4 i, específicament, les contingudes en els punts 2 i 3: contracte d'adjudicació d'obres, programa d'actuació i certificat d'assumir-ne el cost. No es procedirà al pagament de l'ajuda si aquests tres requisits no s'han complit dins del termini i de forma adient.
  
El termini de justificació d'aquestes ajudes ve determinat pel programa d'actuació assenyalat a l'article 4, que obliga l'entitat titular a justificar d'acord amb els terminis d'execució d'obres recollit en el pla d'actuació esmentat. L'incompliment d'aquest requisit podrà produir que es deixe sense efectes o es minore la subvenció, quan en la data de 21 d'octubre de 2000 no haja estat justificat com a mínim el 75% de la quantia concedida per a l'exercici en curs.
  
Article 17. Comunicació del cobrament de la subvenció
  
Amb posterioritat al cobrament de cada termini de subvenció, les entitats hauran de remetre a l'òrgan competent en serveis socials, i en el termini d'un mes des de l'esmentada percepció, comunicació escrita d'haver-la rebut, d'acord amb les següents normes:
  
- En el cas de corporacions locals, carta de pagament amb expressió de la data, la quantia i el concepte, expedida pel tresorer i intervinguda per l'interventor de fons, acreditativa de l'ingrés de la subvenció als fons de la corporació.
  
- En el cas d'entitats, notificació del titular que comunique la percepció de la subvenció, amb la data, la quantia i el concepte d'aquesta.
  
Article 18. Revisió
  
Pel que fa a les facultats de revocació, reajustament, minoració i deixament sense efecte de les corresponents subvencions, s'hi seguirà el que disposa el punt 5 de l'apartat D de la resolució primera de la Resolució de 21 de gener de 2000, modificada per la Resolució de 12 de febrer de 2000, per la qual es deleguen competències en matèria de contractació administrativa i de gestió economicopressupostària.
  
El procediment s'iniciarà d'ofici com a conseqüència de la mateixa iniciativa de l'òrgan competent, d'una ordre superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.
  
En la tramitació del procediment es garantirà, en tot cas, el dret de l'interessat a l'audiència.
  
El termini màxim per a resoldre serà de sis mesos des del moment en què va ser incoat l'expedient de revocació o de minoració.
  
Les quantitats que es reintegren tindran la consideració d'ingrés de dret públic als efectes del procediment aplicable a la seua cobrança.
  
Article 19
  
Les ajudes convocades per aquesta ordre seran ateses dins de la secció 16 a càrrec del programa pressupostari 313.40, línia de subvenció 710/000/000 Millora condicions d'accessibilitat al medi físic, per un import global màxim de 671.044.964 pessetes. D'aquesta quantia, 60.245.584 pessetes, pel cap baix, seran destinats a les corporacions locals, sempre que existesquen sol·licituds que reunesquen els requisits.
  
DISPOSICIÓ ADDIONAL
  
Primera
  
Els aspectes regulats en aquesta ordre s'aplicaran sense perjuí de totes les normes que regeixen el règim jurídic de l'administració de la Generalitat Valenciana i les seues entitats autònomes, especialment en matèria pressupostària.
  
Segunda
  
Quan l'especialitat de l'objecte o de les obligacions que es regulen així ho exigesca, aquelles subvencions que tinguen per destinataris persones jurídiques de naturalesa pública o privada podran articularse mitjançant document administratiu subscrit per ambdues parts on consten els drets i les obligacions d'aquestes i l'objecte de la subvenció, amb detall de les actuacions a subvencionar, tot això amb independència de la resolució administrativa d'atorgament de la subvenció, que en tot cas s'hi haurà de produir.
  
DISPOSICIONS FINALS
  
Primera
  
Contra les bases d'aquesta convocatòria, es podrà interposar recurs de reposició davant del mateix òrgan que ha dictat, en el termini d'1 mes comptador des de l'endemà de la seua publicació, o bé pot interposar-se directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de 2 mesos comptadors des de l'endemà de la publicació, d'acord amb allò que s'ha disposat en l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que puguen interposar qualsevol altre que estimen pertinent.
  
Segona
  
Als locals objecte de reforma haurà d'exposar-se en lloc visible una placa identificadora que especifique que l'adaptació ha sigut subvencionada per la Generalitat Valenciana, sempre que l'ajuda siga superior al 50% del cost.
  
Tercera
  
Aquesta ordre vigirà l'endemà de la publicació en el Diari Oficial de la Generalitat Valenciana.
  
València, 12 d'abril de 2000
  
La consellera de Benestar Social,
  
CARMEN MAS RUBIO
  
 Annex I
  
SR/SRA ... com a de ... de l'Ajuntament / entitat ... , facultat per a aquest acte per ...
  
SOL·LICITA: les ajudes establides per l'Ordre de la Conselleria de Benestar Social de data ... (DOGV núm. ... de ...) per a l'eliminació de barreres arquitectòniques, d'acord amb les següents característiques:
  
1. DADES D'IDENTIFICACIÓ DEL SOL·LICITANT
  
- Ajuntment/ Entitat ...
  
- NIF
  
- Adreça
  
- Localitat
  
- Província
  
- Codi postal
  
- Telèfon
  
- Fax
  
2. Objecte de la sol·licitud
  
2.1 Equipament i reforma
  
2. DADES D'IDENTIFICACIÓ DE L'OBJECTE DE L'ADAPTACIÓ
  
- Local destinat a
  
- Adreça
  
- Localitat
  
- Altres
  
3. DESCRIPCIÓ DE LES ADAPTACIONS QUE CAL REALITZAR
  
4. DADES ECONÒMIQUES
  
- Cost de les adaptacions
  
- Subvenció sol·licitada
  
2.2 Pla especial d'actuació per a l'accessibilitat
  
- Municipi
  
- Dades econòmiques
  
Cost de les adaptacions
  
Subvenció solicitada
  
5. DADES BANCÀRIES. DOMICILIACIÓ
  
- Titular
  
- Entitat bancària ... Codi ...
  
- Sucursal ... Codi ...
  
- Núm. de compte...
  
... d ... de 2000
  
Signat: ...